بو یئددیجه(هفته) تئهران دا دئییلم و تئهران دا اولمادیغیم ایچین گئتدیم 40-50 مین ایله بیرلیک ده بلدیه ییغماسینین آلقیشلاماغینا. اویون آراجی سی الیندن گله ن ایشلری تئهرانین گؤی ییغماسی ایچین گؤردو. ایکینجی یاری بیر آن اولوسال شوعارلار یئرلرینی وئردیلر داورین سوچلاماغی و یامانلاماغینا. من ده یامانلاییردیم! آما فوتبول دا کی هیجان و دویغویا غلبه ائتمک چتین دیر. یامانلاماق عوضینه هویلاماق یئترلی ایدی. یانیمداکیلارا دئییردیم تیراختور اوچون دا صاباح پیس اویونلار چیخارداجاقلار. بونلار ایسته ییرلر ایلک آددیم دا آذربایجانلیلاری سارسیتسینلار. ائو صاحیبی اولاراق اویونو اوتوزدوق. اویونون ایلک و سون قولونو بیز وورموشدوق و بونا گؤره چوخ دا راحاتسیز دئییلدیک! ائو ده سونوجون پیس اولدوغونا باخمایاراق، کیمسه سهند ایستادیوموندا صندلی اوتلامادی؛ هئچ کیمسه سارسیلمامیشدی. هامی یئریندن دوروب آدام کیمی یولا دشدولر ائولرینه ساری. بیر چوخ دا دئییردیلر "تئهران – تئهران"؛ دئییردیلر دای بیز ائوه گئتمیریک، موستقیم گئدیریک یارین آخشامی تیراختورون یاردیمینا. دوغروسو بیز ده یورولموشدوق، گئدیب ائل گؤلونده بیر آز دولانیب ، یانینداکی پارکینگ ده چادیر قوروب یاتدیق! یارین دوروب گون اورتایا قدر بیر آز دولانیب خالخالا ساری قاییتدیق.
آخشام چاغی تیراختور – پارسپولیس اویونونو تیلویزیوندان ایزله دیک. اویون باشلانماغیندان اؤنجه، بللی اولدو تیراختور قارشی سیندا دورانلار، اوراقلاری آیاغا باغلاییبلار و بوتون شوونیستی یامانلاری ائشیتدیک. بو فوتبولون یاخشی لیغی بوندا دیر کی لازیم دئییل هامی یا دلیل و منطیق ایله دئیه سن، آذربایجانلی لارین حاقلاری نه جور یئییلیر. بو فوتبول ان ساده اؤرنک دیر، حتی اینانمایانلار ایچین!! حتی تیلویزیون ایستودیو ایچیندن آذربایجانا یامانلاما سسی گلیردی. اویونو آراجی لیغی دا تیراختور قارشی سیندا ایدی... یامانلار چوخالیردی. دئدیرلر فننی پرابلئم دیر. سونرا فننی پرابلئم چؤزولوردو، بیر داها یامانلارین سسی گلیردی. "صدای عرعر نمیاد" "فننی پرابلئم" ایدی، آما "آذربایجان وار اولسون" سسی گلنده دئییلدی ایندی کی پرابلئم "کولتورل پرابلئم" دیر و تاماشاچیلارین راحاتسیز اولمادیغینا گؤره بو سسلری کسیریک! تیلویویزیون آپاریجی سی اؤز وظیفه سی سنیریندان آیاغینی اویانا قویوب و تیملرین جزالانماغینی ایسته دی. البته بللی ایدی که منظورو تیراختور یانداشلاری ایدی، تورکلری ائششکه اوخشادان آنقیرانلاری یوخ!
24 ساعات گئچمه میشدی جزالاندیق. تیراختور 2 و پارسپولیس 1 ایکی ائو اویونوندان یانداش سیز اولدو! لاپ گولمه لی ده بو ایدی کی بلدیه ده جزالاندی! یانی تکجه بیز ایچین بئله دئییل، بلکه شوونیستلر ایچین ده "آذربایجان تیملری، فرق ائله مز رنگلری"! بو جزالانماقلار ایله بیلدیردیلر کی اؤز دیلداشلاری، یانی افغانلی لاری ائششکدن ده آشاغی بیلیرلر. فارسلارا آفغانلی دئمه یین جزاسی ایکی اویون محرومیت دیر، آنجاق تورکلره ائششک دئمه یین جزالانماغی بیر اویون!
اویوندان سونرا بوتون یایین و مئدیا، آذربایجان و تیراختورا سالدیریب و اولایلاری ترسینه گؤسترمک ایسته دیلر. بو آرا دا ایکی سؤز من ایچین اؤنملی ایدیلر:
1- تیراختورون یئنی باشقانی، جعفری، اویوندان سونرا دئدی: "یانداشلارین داورانیشلارینی تکجه بیز کونترول ائله یه بیلمریک، باشقا قوروملار(اورقانلار) ایسه یاردیم ائتمه لی دیلر". کسینلیکله او دوز دئییر. البته من بیلمیرم اونون باخیشی هانسی آچیدان دیر و هانسی قوروملار دان یاردیم ایسته ییر؛ آنجاق منجه ایستادیوم دا دئییلن "تورک دیلینده مدرسه، اولمالی دیر هر کسه" ایسته یی، بیلیندیریر کی هانسی قوروملار تیراختور یانداشلارینی تکجه فوتبول سینیری ایچینده ساخلاماقدا کؤمک یئتیره بیلر!
2- تیلویزیون و رسمی خبر سایتلاری، بیرلیک ده دئییردیلر: "تیراختورچولارین لیگین ایلکین ایونوندا بئله حیرصلنمکلرینین نه دنی موشخخص دئییل"!!!
جاواب دا بیر سؤز دئمک اولار: آما بیز ایچین، ایستادیوم دا "یاشاسین آذربایجان" سسلننده، سیزین حیرصلنمک و یالان باسماغینیز، و تورکلره ایهانت ائتمه گی دوغال و عاددی بیلمه یین نه دنی موشخخص دیر. نوختانیز چوخدان دیر قیریلیب؛ قودوروبسونوز"!
azb_Arab azb_Arab azb_Arab azb_Arab azb_Arab azb_Arab azb_Arab